P6_TA(2005)0369

Vojvodina

Resolucija Evropskega parlamenta o zaščiti večnacionalnosti v Vojvodini

Evropski parlament,

- ob upoštevanju svoje resolucije z dne 16. septembra 2004 o nadlegovanju manjšin v Vojvodini [1],

- ob upoštevanju poročila z dne 2. marca 2005 o misiji za ugotavljanje dejstev svoje ad hoc delegacije v Vojvodini in Beogradu,

- ob upoštevanju Sporočila Komisije z dne 12. aprila 2005 o pripravljenosti Srbije in Črne gore za pogajanja o stabilizacijsko-pridružitvenem sporazumu z Evropsko unijo (KOM(2005)0476),

- ob upoštevanju člena 115(5) svojega Poslovnika.

A. ker EU in njene države članice spodbujajo demokratizacijo in spoštovanje človekovih pravic ter pravic manjšin v Republiki Srbiji in državni skupnosti Srbije in Črne gore,

B. ker politične sile še vedno poročajo o kršitvah človekovih pravic in pravic manjšin v Vojvodini ter o kršitvah pravic civilne družbe, vključno z nadlegovanjem in fizičnimi napadi na državljane Srbije drugih narodnosti in grožnje proti madžarskim etničnim političnim vodjem,

C. ker v preteklih letih centralne in lokalne oblasti v Srbiji niso izboljšale spoštovanja človekovih pravic in pravic manjšin ali sodno preganjale storilcev nasilnih dejanj in nadlegovanja,

D. ker sta imeli tako njegova resolucija z dne 16. septembra 2004 kot njegova misija za ugotavljanje dejstev pozitiven vpliv na stanje v Vojvodini,

E. ker ni bil dosežen resničen napredek pri izboljšanju poslabševanja pogojev za nacionalne in etnične manjšine v Vojvodini, kar ogroža njihovo prihodnost v regiji, ali za olajšanje njihovega sodelovanja na področju izobraževanja ali njihove zastopanosti v javni upravi ter v pravosodnih oblasteh in policiji ali glede enakega obravnavanja pred sodišči in državnimi organi v skladu z načelom pravne države;

F. ker srbska vlada ni uspela ustanoviti dveh odborov, ki bi se ukvarjala s posameznimi etničnimi incidenti oziroma z etničnimi odnosi na splošno, kljub izjavam gospoda Kuštunice septembra 2004,

G. ker državno skupnost Srbije in Črne gore obvezujejo mednarodne in evropske konvencije o človekovih pravicah ter mora zagotoviti njihovo celovito izvajanje, ki je pogoj za nadaljnje napredovanje pri integraciji v Evropsko unijo,

1. izraža globoko zaskrbljenost zaradi ponavljajočih se kršitev človekovih pravic in pomanjkanja javnega reda in miru v Vojvodini;

2. poziva oblasti v Republiki Srbiji in državni skupnosti Srbije in Črne gore, da ta nasilna dejanja v skladu z veljavno zakonodajo priznajo kot kazniva dejanja, in vztraja na pomembnosti takojšnjega in učinkovitega ukrepanja, da bi se podobna dejanja v prihodnosti preprečilo in ne bi ostala nekaznovana;

3. namerava še naprej nadzirati stanje v Vojvodini, pri čemer bo posebno pozornost namenil vsebini in načelom stabilizacijsko-pridružitvenega sporazuma in v tem postopku zahteval redna posvetovanja s Komisijo in Svetom;

4. podpira pobudo svoje medparlamentarne delegacije za odnose z državami jugovzhodne Evrope za javno obravnavo položaja manjšin in političnih razmer v Vojvodini;

5. ponovno potrjuje svojo pripravljenost za uporabo svojih proračunskih pooblastil, da bi pomagal Srbiji in Črni gori in obenem izvajal pritisk nanjo z namenom spodbuditi spoštovanje človekovih pravic in svoboščin, vključno s pravicami manjšin;

6. Poziva oblasti v Republiki Srbiji in v Državni skupnosti Srbije in Črne gore, naj obnovijo avtonomijo, ki jo je imela Vojvodina do leta 1990, in regionalnemu parlamentu v Vojvodini povrnejo dejanska pooblastila na področjih izobraževanja in medijev, ter mu omogočijoi razvijanje ustreznih politik v tej večnacionalni regiji;

7. poziva Komisijo, Svet ter visokega predstavnika za skupno zunanjo in varnostno politiko, naj natančno opazujejo razvoj dogodkov v Vojvodini in naj bodo pri tem še posebno pozorni na varnostna tveganja, ki jih v Vojvodini predstavlja nadlegovanje manjšin, ter zato poziva, da se v Vojvodino pošlje opazovalce Evropske unije (EUMM);

8. opozarja vlado državne skupnosti Srbije in Črne gore in vlado Srbije, da so načela svobode, demokracije ter spoštovanja človekovih pravic in temeljnih svoboščin, temeljni elementi procesa stabilizacije in pridružitve ter pravna država predpogoj, da bo Parlament privolil v sklenitev stabilizacijskega in pridružitvenega sporazuma ter prihodnjega partnerstva z Evropsko unijo na splošno;

9. naroči svojemu predsedniku, naj to resolucijo posreduje Svetu, visokemu predstavniku za skupno zunanjo in varnostno politiko, Komisiji, vladi Srbije, vladi državne skupnosti Srbije in Črne gore ter oblastem v Vojvodini.

[1] UL C 140 E, 9.6.2005, str. 163.

--------------------------------------------------